BCP จ่อร่วมทุน “สหกรณ์ฯ” ผุดโรงงานไบโอพลาสติกพื้นที่ EEC คาดชัดเจนปี 62
BCP จ่อร่วมทุน “สหกรณ์ฯ” ผุดโรงงานไบโอพลาสติกพื้นที่ EEC คาดชัดเจนปี 62
27 พ.ย. 2561

นายชัยวัฒน์ โควาวิสารัช ประธานเจ้าหน้าที่บริหารและกรรมการผู้จัดการใหญ่ บริษัท บางจาก คอร์ปอเรชั่น จำกัด (มหาชน) หรือ BCP เปิดเผยว่า กลุ่มบางจากคาดจะสามารถเห็นความชัดเจนของการตั้งโรงงานไบโอพลาสติกได้ในปี 62 จากปัจจุบันได้เข้าไปศึกษาค่อนข้างมากแล้ว ทั้งในเรื่องของตลาด และผลิตภัณฑ์ที่จะนำมาต่อยอด เช่น ชานอ้อย ,น้ำตาล ,มันสำปะหลัง, ปาล์ม, สาหร่าย, เศษไม้ยางพารา เป็นต้น โดยเบื้องต้นรูปแบบการลงทุนอาจจะเข้าไปร่วมลงทุนกับสหรกรณ์การเกษตร สร้างโรงงานขนาดที่ไม่ใหญ่มาก และกระจายไปทั่วทุกภูมิภาค รวมถึงในพื้นที่พัฒนาระเบียงเศรษฐกิจพิเศษภาคตะวันออก (EEC) ด้วย
ทั้งนี้ เงินลงทุนดังกล่าวจะรวมอยู่กับแผนการดำเนินงาน 4 ปี (62-65) ของบริษัทที่ได้ตั้งงบลงทุนรวมไว้ที่ 7.7 หมื่นล้านบาท เพื่อพัฒนาและขยายธุรกิจกลุ่มบางจาก หรืออาจจะใช้เงินที่ได้จากการระดมทุน (IPO) ของ บมจ.บีบีจีไอ (BBGI) ซึ่งดำเนินธุรกิจผลิตภัณฑ์ชีวภาพที่คาดว่าจะเข้าจดทะเบียนในตลาดหลักทรัพย์ฯ ได้ในปี 62
สำหรับทิศทางราคาน้ำมันในไตรมาส 4/61 ยังประเมินค่อนข้างยาก จากก่อนหน้านี้บริษัทประเมินว่าราคาน้ำมันดิบจะอยู่ที่ราว 70-75 เหรียญสหรัฐ/บาร์เรล โดยบริษัทอยู่ระหว่างรอผลการประชุม OPEC ในวันที่ 6 ธ.ค.นี้ว่าจะมีการปรับลดกำลังการผลิตน้ำมันหรือไม่ อย่างไรก็ตาม ทำให้บริษัทไม่ได้สามารถประเมินได้ว่ากำไรสุทธิปีนี้จะเติบโตกว่าปีก่อนหรือไม่ เนื่องจากขึ้นอยู่กับราคาน้ำมัน
อนึ่งเศรษฐกิจชีวภาพ หรือ Bio Economy เป็นการนำเทคโนโลยีและแนวคิดนวัตกรรมที่ทันสมัยมาใช้ในการแปรรูปผลผลิตทางการเกษตร ให้เป็นผลิตภัณฑ์ชีวภาพที่มีมูลค่าทางเศรษฐกิจสูงขึ้น ช่วยพัฒนาต่อยอดการใช้ทรัพยากรชีวภาพ เช่น พืช สัตว์ จุลินทรีย์ รวมถึงวัสดุเหลือทิ้งทางการเกษตร ไปพร้อมกับการแก้ปัญหาสิ่งแวดล้อมที่โลกเรากำลังเผชิญอยู่ ช่วยสร้างความเข้มแข็งของระบบเศรษฐกิจและเพิ่มขีดความสามารถในการแข่งขันของประเทศไทยที่มีการทำเกษตรกรรมเป็นหลัก ให้มีโอกาสก้าวสู่การเป็นผู้นำด้านอุตสาหกรรมชีวภาพในตลาดโลก
“ปัจจุบันทิศทางเศรษฐกิจของโลก นอกจากจะมุ่งสร้างการเติบโตทางเศรษฐกิจแล้ว ยังใส่ใจในมิติของสังคม และสิ่งแวดล้อม ดังนั้นเศรษฐกิจชีวภาพจึงเป็นแนวทางการพัฒนาระบบเศรษฐกิจที่ตอบโจทย์ได้ ด้วยเป็นความรู้แขนงใหม่ที่แทบทุกประเทศดึงมาใช้กระตุ้นเศรษฐกิจ และเศรษฐกิจชีวภาพกำลังก้าวเข้ามาเป็นเครื่องมือสำคัญของอนาคต หากเรานำเทคโนโลยีมาใช้ในทางที่ดีจะเกิดประโยชน์มหาศาล เพราะมีความเกี่ยวข้องกับเรื่องสุขภาพ การพัฒนาคุณภาพชีวิตที่ดี เรื่องอาหาร เรื่องทางการแพทย์ และเรื่องพลังงาน ซึ่งล้วนมีความสำคัญอย่างยิ่ง ประกอบกับการที่ประเทศไทยมีพื้นฐานทางการเกษตรที่ดีและมีความหลากหลายทางชีวภาพสูง” นายชัยวัฒน์ กล่าว
 